**Hasiči varujú pred požiarmi vo vianočnom období**

Vianočne sviatky sú symbolom rodinnej pohody, šťastia a radosti. Tomu sa snažíme prispôsobiť aj svoje príbytky, zdobí sa vianočný stromček - -a vlastne celý dom. Nezabúdajme ani na opatrnosť a bezpečnosť, keďže tieto dni sú charakteristické aj zvýšeným rizikom vzniku požiarov.

Pre bezpečné a šťastné prežitie obdobia Vianoc Vám hasiči pripomínajú zásady a odporúčania, ako sa vyhnúť požiaru:

***Vianočný stromček***

* Nikdy na stromčeku nezapaľujte sviečky ani prskavky
* Používajte iba certifikované vianočné osvetlenie
* Rešpektujte pokyny výrobcu (predajcu) pri manipulácií s vianočným osvetlením
* Vyhýbajte sa neodborným zásahom do osvetlenia (oprava jednotlivých žiaroviek a kabeláže, predlžovanie a spájanie reťazí)
* Pokiaľ odchádzate z domu, vypnite vianočné osvetlenie a stromčeku z elektrického zdroja
* Umiestnite vianočný stromček do dostatočne veľkého priestoru
* Umiestnite vianočný stromček čo najďalej od vykurovacích zariadení a otvoreného ohňa
* Pokiaľ máte živý stromček, zabezpečte mu dostatok vody, aby rýchlo nevyschol a pevný stojan, aby sa neprevrátil
* Pokiaľ sa rozhodnete pre umelý stromček, vyberte si taký, ktorý je z nehorľavých materiálov
* Dávajte pozor, aby elektrické osvetlenie nepoškodilo domáce zviera (napr. nerozhrýzlo káble)

***Príprava pokrmov na vianočný stôl***

* Za žiadnych okolnosti nenechávajte pripravovanú stravu na sporáku bez dozoru dospelej osoby
* Vyvarujte sa opätovnému používaniu oleja, ktorý by sa mohol prepáliť a vzbĺknuť
* Horiaci olej nehaste vodou, ale zaduste pokrievkou, utierkou, uterákom a pod.
* Nepoužívané kuchynské spotrebiče vypnite z elektrického zdroja energie
* Počas manipulácie s horúcimi materiálmi používajte ochranné prostriedky

***Adventné vence a svietniky***

* Uistite sa, že sviečky sú umiestnené v dostatočnej vzdialenosti od rýchlo horiacich materiálov, ako sú napr. záclony, tapety
* Položte adventný veniec na pevný podklad a sviečky na ňom umiestnite tak, aby sa nemohli prevrátiť
* Nenechávajte horieť sviečky na adventnom venci bez dozoru, alebo keď odchádzate z domu
* Nikdy nenechávajte deti v alebo zvieratá sami v miestnosti, v ktorej horia sviečky

 Spokojné a príjemné prežitie vianočných sviatkov, pohodu a lásku v kruhu svojich najbližších, veľa zdravia, osobných a pracovných úspechov v novom roku 2022 Vám prajú hasiči

Spracoval Ing. Ivan Matúška – preventivár PO obce

zdroj: časopis „Požiarnik“